b"\n_START_ARTICLE_\nKardinolas\n_START_PARAGRAPH_\nKardinolas (lot. cardinalis 'svarbiausias', i\xc5\xa1 lot. cardo, cardinis 'dur\xc5\xb3 vyris, a\xc5\xa1is')\xc2\xa0\xe2\x80\x93 Katalik\xc5\xb3 Ba\xc5\xbeny\xc4\x8dios dvasininkas, rangu \xc5\xbeemesnis u\xc5\xbe popie\xc5\xbei\xc5\xb3, da\xc5\xbeniausiai vyskupas, Kardinol\xc5\xb3 kolegijos narys, kuris gali b\xc5\xabti i\xc5\xa1rinktas popie\xc5\xbeiumi.\n_START_SECTION_\nIstorija\n_START_PARAGRAPH_\nKardinolais dvasininkai Romoje prad\xc4\x97ti vadinti VI a., \xc5\xa1iuolaikinis kardinolo statusas \xc4\xafsigaliojo popie\xc5\xbeiaus Pijaus V laikais (1566\xe2\x80\x931572 m.). Nuo 1059 m. kardinolai turi i\xc5\xa1skirtin\xc4\x99 popie\xc5\xbeiaus rinkimo teis\xc4\x99, nuo 1150 m. renkasi \xc4\xaf Kardinol\xc5\xb3 kolegij\xc4\x85, kuriai vadovauja kolegijos dekanas. Kardinol\xc4\x85 popie\xc5\xbeius skiria i\xc5\xa1 dvasinink\xc5\xb3, turin\xc4\x8di\xc5\xb3 kunigyst\xc4\x97s \xc5\xa1ventimus. Jeigu paskirtasis neturi vyskupo \xc5\xa1ventim\xc5\xb3, jam priklauso teis\xc4\x97 juos gauti.\n_START_SECTION_\nKardinol\xc5\xb3 pareigos\n_START_PARAGRAPH_\n\xc4\xae kardinol\xc5\xb3 pareigas \xc4\xafeina dalyvavimas Kardinol\xc5\xb3 kolegijos susirinkimuose, taip pat patarti popie\xc5\xbeiui individualiai arba kardinol\xc5\xb3 kolegijoje. Be to, kardinolai paprastai turi kit\xc5\xb3 pareig\xc5\xb3\xc2\xa0\xe2\x80\x93 vadovauja vyskupijai arba arkivyskupijai, u\xc5\xbeima pareigas kurijoje. Kardinolas dirba Romos kurijoje arba vadovauja partikuliarin\xc4\x97ms, dalin\xc4\x97ms ba\xc5\xbeny\xc4\x8dioms, jose reziduoja.\n_START_SECTION_\nSkiriamieji \xc5\xbeenklai\n_START_PARAGRAPH_\nKardinolo skiriamieji \xc5\xbeenklai \xe2\x80\x93 kardinolo kry\xc5\xbeius ir \xc5\xbeiedas, raudona sutana, modzet\xc4\x97, juosta, biretas ir pijus\xc4\x97. \xc4\xae kardinol\xc4\x85 kreipiamasi J\xc5\xabs\xc5\xb3 Eminencija (J. Em.).\n_START_SECTION_\nLietuvi\xc5\xb3 kilm\xc4\x97s kardinolai\n_START_PARAGRAPH_\nKardinolo rangas buvo suteiktas 4 lietuvi\xc5\xb3 kilm\xc4\x97s katalik\xc5\xb3 dvasininkams. Jais buvo Jurgis Radvila (nuo 1583\xc2\xa0m.), Vincentas Sladkevi\xc4\x8dius (nuo 1988\xc2\xa0m.). Nuo 2001\xc2\xa0m. vasario 21 d. kardinolo titul\xc4\x85 turi Vilniaus arkivyskupas emeritas Audrys Juozas Ba\xc4\x8dkis, nuo 2019 m. spalio 5 d. \xe2\x80\x93 Kauno arkivyskupas emeritas Sigitas Tamkevi\xc4\x8dius."